Priopćenje Hrvatskoga kulturnog vijeća nakon oslobađajuće presude u Haagu


Hrvatsko kulturno vijeće pozdravlja oslobađajuću presudu hrvatskim generalima Gotovini i Markaču. Dijelimo beskrajnu radost hrvatskoga naroda i novi uzlet njegova duha, volje i ponosa. Zahvalni smo junacima Domovinskoga rata na dostojanstvenom držanju u haaškom pritvoru, odajemo priznanje njihovim odvjetnicima kao i sucima u Žalbenom vijeću koji su glasovali za oslobađajuću presudu i obrazložili je na način koji u potpunosti degradira tužiteljstvo Suda kao što degradira i članove sudskoga vijeća koji su donijeli drakonsku i neodrživu prvostupanjsku presudu.

Zahvalni smo svim tijelima, braniteljskim i drugim udrugama i pojedincima koji su svih ovih dugih godina na mnoge načine davali potporu hrvatskim generalima. Posebno zahvaljujemo Crkvi u Hrvata i onim njezinim velikodostojnicima koji se nisu libili javnoga istupanja u korist zatočenih hrvatskih heroja.

Podsjećamo isto tako da je Hrvatsko kulturno vijeće od 2005. godine do danas sustavno djelovalo na raskrinkavanju političkih mentora Haaškoga suda koji su bili stvarni autori teze o Oluji kao zajedničkom zločinačkom pothvatu. Također smo za cijelo to vrijeme ukazivali na pravosudnu praksu koja je bila u potpunom neskladu s međunarodnim kaznenim pravom i njegovim dosezima. Izražavamo zadovoljstvo što je u završnici i sam haaški tribunal de facto priznao da je u slučaju hrvatskih generala učinjena teška pogreška koja bi – da nije ispravljena – imala dalekosežne posljedice ne samo po Hrvatsku.

Zahvaljujemo svim intelektualcima okupljenim oko Hrvatskoga kulturnog vijeća i onima koji nisu naši članovi što su godinama uporno iznosili povijesne činjenice i suprotstavljali se krivotvorinama podastiranim ne samo Haaškom sudu nego i hrvatskoj javnosti putem mnogih medija, ali i s političkih govornica.

Hrvatsko kulturno vijeće traži da se nepravedno optuženim hrvatskim generalima vrate odličja i da ih se, ukoliko žele, vrati u aktivni sastav Oružanih snaga RH. Isto tako, tražimo da se poništi odluka o umirovljenju generala koju je početkom stoljeća potpisao tadanji predsjednik RH Stjepan Mesić. Tražimo nadalje da Državno odvjetništvo djeluje u skladu sa zakonom i optuži S. Mesića za odavanje državnih tajna i nelegalno dostavljanje dokumenata.

Upozoravamo da je praksu onoga dijela Haaškoga suda koji je doživio fijasko u slučaju Gotovina-Markač u međuvremenu preuzelo hrvatsko sudstvo, što je dovelo do niza nepravednih i neodrživih presuda hrvatskim braniteljima u samoj Hrvatskoj, te zahtijevamo reviziju tih slučajeva i lociranje i identificiranje osoba koje su sudjelovale u politički montiranim procesima.

Za Hrvatsko kulturno vijeće
predsjednik Hrvoje Hitrec

Izvor 
Hrvatsko kulturno vijeće - Priopćenje Hrvatskoga kulturnog vijeća nakon oslobađajuće presude u Haagu 

Izvori za hrvatsku povijest
21. stoljeće